b'\n_START_ARTICLE_\n\xc5\xa0kofija Koper\n_START_SECTION_\nZgodovina\n_START_PARAGRAPH_\nKoprska \xc5\xa1kofija je bila ustanovljena v 6. stoletju kot sufraganska \xc5\xa1kofija Oglejskega patriarhata. Od 8. stoletja do leta 1184 enota ni imela lastnih \xc5\xa1kofov in so jo upravljali tr\xc5\xbea\xc5\xa1ki \xc5\xa1kofje. Dne 11. januarja 1206 je pape\xc5\xbe Inocenc III. dovolil oglejskemu patriarhu, da zdru\xc5\xbei Koprsko \xc5\xa1kofijo s \xc5\xa0kofijo Novigrad, a do zdru\xc5\xbeitve dejansko ni pri\xc5\xa1lo._NEWLINE_Med letoma 1810 in 1828 ni bilo imenovanja \xc5\xa1kofov (sedisvakanca). Dne 30. junija 1828 je pape\xc5\xbe Leon XII. z bulo Locum beati Petri pridru\xc5\xbeil \xc5\xa1kofijo tr\xc5\xbea\xc5\xa1ki. Dne 27. avgusta 1830 je pape\xc5\xbe Pij VIII. z bulo In supereminenti potrdil zdru\xc5\xbeitev "aeque principaliter". V tem obdobju se je tr\xc5\xbea\xc5\xa1ka \xc5\xa1kofija imenovala \xc5\xa0kofija Trst - Koper._NEWLINE_Dne 17. oktobra 1977 je pape\xc5\xbe Pavel VI. z bulo Prioribus saeculi (V prvih letih) obnovil staro koprsko \xc5\xa1kofijo in v njej zdru\xc5\xbeil celotno ozemlje dotedanje Apostolske administrature za slovensko Primorje, ter jo pridru\xc5\xbeil slovenski cerkveni pokrajini (metropoliji) kot sufragansko \xc5\xa1kofijo Ljubljanske nad\xc5\xa1kofije. Po ratifikaciji Osimskih sporazumov je bila \xc5\xa1kofija pove\xc4\x8dana s tistimi deli gori\xc5\xa1ke nad\xc5\xa1kofije in re\xc5\xa1ke \xc5\xa1kofije, ki so ostali v Sloveniji. Obnovljena \xc5\xa1kofija je bila s tem pape\xc5\xa1kim odlokom torej lo\xc4\x8dena od tr\xc5\xbea\xc5\xa1ke \xc5\xa1kofije in tudi izvzeta iz gori\xc5\xa1ke cerkvene pokrajine.  _NEWLINE_Od 17. julija 1964 je novoustanovljeno \xc5\xa1kofijo kot apostolski administrator upravljal Janez Jenko, ki je bil  17. oktobra 1977 imenovan za prvega koprskega \xc5\xa1kofa. Od 16. aprila 1987 do 23. junija 2012 jo je vodil Metod Pirih. Nasledil ga je dotedanji pomo\xc5\xbeni \xc5\xa1kof Jurij Bizjak._NEWLINE_Dne 15. marca 2004 je Kongregacija za \xc5\xa1kofe z dekretom Ut spirituali povzdignila cerkev Kristusa Odre\xc5\xa1enika v Novi Gorici v konkatedralo.\n_START_SECTION_\nOrganizacija\n_START_PARAGRAPH_\n\xc5\xa0kofija obsega 4.306 km\xc2\xb2, na katerih se nahaja 100 \xc5\xbeupnij. Leta 2006 je \xc5\xa1tela 204.602 kr\xc5\xa1\xc4\x8denih na 257.280 prebivalcev.'